CELEX: 32013D0503
Language: lt
Date: 1381449600000
Title: 2013/503/ES: 2013 m. spalio 11 d. Komisijos įgyvendinimo sprendimas, kuriuo Sąjungos dalys pripažįstamos neužkrėstomis bičių varoze ir nustatomos papildomos garantijos, reikalingos Sąjungos vidaus prekybai ir importui, kad būtų apsaugotas šių dalių kaip neužkrėstų varoze statusas (pranešta dokumentu Nr. C(2013) 6599)  Tekstas svarbus EEE

15.10.2013   
            
            
               LT
            
            
               Europos Sąjungos oficialusis leidinys
            
            
               L 273/38
            
         KOMISIJOS ĮGYVENDINIMO SPRENDIMAS
   2013 m. spalio 11 d.
   kuriuo Sąjungos dalys pripažįstamos neužkrėstomis bičių varoze ir nustatomos papildomos garantijos, reikalingos Sąjungos vidaus prekybai ir importui, kad būtų apsaugotas šių dalių kaip neužkrėstų varoze statusas
   (pranešta dokumentu Nr. C(2013) 6599)
   (Tekstas svarbus EEE)
   (2013/503/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1992 m. liepos 13 d. Tarybos direktyvą 92/65/EEB, nustatančią gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB A priedo I dalyje, bei jų importą į Bendriją (1), ypač į jos 15 straipsnio 2 dalį,
   kadangi:
   
               (1)
            
            
               Direktyvoje 92/65/EEB nustatyti gyvūnų sveikatos reikalavimai, reglamentuojantys prekybą Sąjungoje gyvūnais, sperma, kiaušialąstėmis ir embrionais, kuriems netaikomi gyvūnų sveikatos reikalavimai, nustatyti jos F priede nurodytuose specialiuose Sąjungos aktuose, ir jų importą į Sąjungą;
            
         
               (2)
            
            
               bičių varozė įtraukta į Direktyvos 92/65/EEB B priedą. Ją sukelia Varroa genties ektoparazitinės erkutės, ši liga užregistruota visame pasaulyje;
            
         
               (3)
            
            
               Direktyvos 92/65/EEB 15 straipsnyje nustatyta, kad tais atvejais, kai valstybė narė mano, kad jos teritorija arba teritorijos dalis yra neužkrėsta viena iš B priede nurodytų ligų, ji pateikia Komisijai reikiamus patvirtinamuosius dokumentus, kuriais remiantis turi būti priimtas sprendimas;
            
         
               (4)
            
            
               varozė plinta per bičių perus ir tiesioginį užsikrėtusių suaugusių bičių kontaktą. Toks kontaktas įmanomas tik bičių skraidymo apylinkėje. Todėl neužkrėstomis gali būti pripažintos tik teritorijos, kuriose įmanoma kontroliuoti bičių avilių ir perų judėjimą ir kurios yra geografiškai pakankamai izoliuotos, kad būtų galima užkirsti kelią bičių migracijai iš išorės. Be to, kompetentingos institucijos, naudodamos išplėstinės priežiūros rezultatus, privalo įrodyti, kad regionas tikrai yra neužkrėstas varoze, ir tokio jo statuso išlaikymo tikslu privalo įrodyti, kad gyvų bičių ir perų įvežimas yra griežtai kontroliuojamas;
            
         
               (5)
            
            
               Suomija paprašė Komisijos pripažinti Alandų (Åland) Salas kaip varoze neužkrėstą jos teritorijos dalį. Sutarties dėl Europos Sąjungos veikimo 355 straipsnio 4 dalyje nustatyta, kad Sutarčių nuostatos Alandų Saloms taikomos pagal 2 protokolo, pridedamo prie Akto dėl Austrijos Respublikos, Suomijos Respublikos ir Švedijos Karalystės stojimo sąlygų, nuostatas;
            
         
               (6)
            
            
               Alandų Salos – tai salų grupė tarp Botnijos įlankos ir Baltijos jūros, todėl jos yra geografiškai pakankamai atribotos nuo galimų varoze užkrėstų teritorijų;
            
         
               (7)
            
            
               varozė yra liga, apie kurią Alandų Salose būtina pranešti, ir iš žemyninės Suomijos dalies į Alandų Salas negalima įvežti jokių uždengtų perų ir išsiritusių suaugusių bičių. Suomija kelerius metus stebėjo salų bičių populiaciją. Remdamasi šiuo stebėjimu šiuo metu Suomija gali patvirtinti, kad Alandų Salos neužkrėstos šia liga. Todėl ši Suomijos teritorijos dalis gali būti laikoma neužkrėsta šia liga;
            
         
               (8)
            
            
               todėl reikia nustatyti papildomas garantijas, kurių reikia dėl prekybos, atsižvelgiant į priemones, kurias Suomija jau numatė nacionalinės teisės aktais;
            
         
               (9)
            
            
               siekiant nustatyti išankstines sąlygas, taikomas sveikatos sertifikatų pavyzdžiams, skirtiems gyvų bičių judėjimui Sąjungoje tarp Sąjungos teritorijų, kurios neužkrėstos genties Varroa erkutėmis, į Direktyvos 92/65/EEB E priedo 2 dalyje nustatytą sveikatos sertifikatą turėtų būti įtrauktas papildomas patvirtinimas. Be to, vietos veterinarijos padaliniui, esančiam varoze neužkrėstoje teritorijoje arba teritorijose, turėtų būti priskirtas TRACES kodas pagal Komisijos sprendimą 2009/821/EB (2);
            
         
               (10)
            
            
               gyvas bites į Sąjungą leidžiama įvežti tik laikantis Komisijos reglamente (ES) Nr. 206/2010 (3) nustatytų sąlygų. Siekiant apsaugoti teritorijų, pripažintų neužkrėstomis varoze, statusą, be tame reglamente nustatytų reikalavimų, tikslinga uždrausti įvežti į Sąjungą bičių motinų ir jų palydovių bičių siuntas, jeigu nurodyta siuntų galutinė paskirties vieta yra varoze neužkrėsta teritorija;
            
         
               (11)
            
            
               šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Valstybės narės arba jų teritorijos, nurodytos priedo lentelės trečioje skiltyje, pripažįstamos neužkrėstomis varoze.
   2 straipsnis
   1.   Priede išvardytos valstybės narės užtikrina, kad priedo lentelės trečioje skiltyje nurodytose teritorijose būtų laikomasi šių sąlygų:
   
               a)
            
            
               apie varozę būtina pranešti pagal nacionalinės teisės aktus;
            
         
               b)
            
            
               reguliariai vykdomas stebėjimas, kuris leistų pagrįsti, kad nesama Varroa genties ektoparazitinių erkučių.
            
         2.   Priede nurodytos valstybės narės iki kiekvienų metų gegužės 31 d. pateikia 1 dalies b punkte nurodyto stebėjimo rezultatų ataskaitą.
   3.   Priede nurodytos valstybės narės nedelsdamos praneša Komisijai ir kitoms valstybėms narėms apie teritorijose, nurodytose priedo lentelės trečioje skiltyje, aptiktas Varroa genties ektoparazitines erkutes.
   3 straipsnis
   1.   Į teritorijas, nurodytas priedo lentelės trečioje skiltyje, draudžiama įvežti prekių, nurodytų tos lentelės penktoje skiltyje, siuntas.
   2.   Nukrypstant nuo 1 dalies, į teritorijas, nurodytas priedo lentelės trečioje skiltyje, leidžiama įvežti prekių, nurodytų tos lentelės penktoje skiltyje, siuntas, jeigu laikomasi šių sąlygų:
   
               a)
            
            
               remiantis Direktyvos 92/65/EEB 15 straipsnio 2 dalimi, prekės yra kitos valstybės narės ar jos teritorijos, kuri pripažinta neužkrėsta varoze, kilmės;
            
         
               b)
            
            
               su siuntomis pateikiamas sveikatos sertifikatas, parengtas pagal sveikatos sertifikatą, pateiktą Direktyvos 92/65/EEB E priedo 2 dalyje, kurio II.2 dalis papildoma tokia informacija:
               „prekės, nurodytos Įgyvendinimo sprendimo 2013/503/ES priedo lentelės penktoje skiltyje ir esančios valstybių narių kilmės ar jų teritorijų, kurios pripažintos neužkrėstomis varoze, remiantis Direktyvos 92/65/EEB 15 straipsnio 2 dalimi, ir kuriose per pastarąsias 30 dienų nebuvo nustatyta varozės atvejų, kilmės.“;
            
         
               c)
            
            
               siuntų transportavimo metu buvo imtasi visų atsargumo priemonių siekiant išvengti varozės infekcijos.
            
         4 straipsnis
   1.   Valstybės narės neleidžia įvežti į Sąjungą bičių siuntų, nurodytų Reglamento (ES) Nr. 206/2010 7 straipsnio 3 dalies a punkte, jeigu jų galutinė paskirties vieta, nurodyta su siunta pateikiamo sveikatos sertifikato I.9, I.10 arba I.12 langeliuose, yra teritorija, įtraukta į priedo lentelės trečią skiltį.
   2.   Nukrypstant nuo 1 dalies ir laikantis importui taikomų sveikatos reikalavimų, nustatytų Reglamente (ES) Nr. 206/2010, valstybės narės gali leisti įvežti į Sąjungą 1 dalyje nurodytas siuntas, jeigu jų galutinė paskirties vieta pakeičiama į teritoriją, kuri nėra įtraukta į priedo lentelės trečią skiltį.
   5 straipsnis
   Šis sprendimas skirtas valstybėms narėms.
   
      Priimta Briuselyje 2013 m. spalio 11 d.
      
         
            Komisijos vardu
         
         Tonio BORG
         
            Komisijos narys
         
      
   
   
      (1)  OL L 268, 1992 9 14, p. 54.
   
      (2)  2009 m. rugsėjo 28 d. Komisijos sprendimas 2009/821/EB sudaryti patvirtintų pasienio kontrolės postų sąrašą, nustatyti tam tikras patikrinimų, kuriuos atlieka Komisijos veterinarijos ekspertai, taisykles ir patvirtinti TRACES veterinarijos padalinius (OL L 296, 2009 11 12, p. 1).
   
      (3)  2010 m. kovo 12 d. Komisijos reglamentas (ES) Nr. 206/2010, kuriuo nustatomi trečiųjų šalių, teritorijų arba jų dalių, iš kurių į Europos Sąjungą leidžiama įvežti tam tikrus gyvūnus ir šviežią mėsą, sąrašai ir veterinarijos sertifikatų reikalavimai (OL L 73, 2010 3 20, p. 1).
   
      PRIEDAS
      
         Valstybės narės arba jų teritorijos, pripažįstamos neužkrėstomis varoze
      
      
                  1
               
               
                  2
               
               
                  3
               
               
                  4
               
               
                  5
               
            
                  ISO kodas
               
               
                  Valstybė narė
               
               
                  Teritorija, pripažįstama neužkrėsta varoze
               
               
                  TRACES kodas
                  Vietos veterinarijos padalinys
               
               
                  Prekės, kurias draudžiama įvežti į teritoriją, nurodytą trečioje skiltyje
               
            
                  FI
               
               
                  Suomija
               
               
                  Alandų salos
               
               
                  FI00300 AHVENANMAAN VALTIONVIRASTO
               
               
                  Uždengti perai ir išsiritusios suaugusios bitės